
PËR DISA SHTESA DHE NDRYSHIME NË LIGJIN NR. 8438, DATË 28.12.1998, “PËR TATIMIN MBI TË ARDHURAT”, TË NDRYSHUAR

	Në mbështetje të neneve 78, 83, pika 1, dhe 155 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 8438, datë 28.12.1998, “Për tatimin mbi të ardhurat”, të ndryshuar, bëhen shtesat dhe ndryshimet e mëposhtme:

Neni 1

Në nenin 8/1, pas pikës 11 shtohet pika 11.1 me këtë përmbajtje:
“11.1 Kalimi i së drejtës së pronësisë për banesën dhe/ose truallin, brenda lidhjes gjinore në familje, bashkëshort, bashkëshorte, fëmijë, vetëm një herë ndaj një përfituesi, nëpërmjet dhurimit dhe/ose heqjes dorë nga pasuria.”.

Neni 2

Në nenin 13, pika 4, pas fjalisë së parë shtohet paragrafi me këtë përmbajtje:
[bookmark: _gjdgxs]“Ky përjashtim nuk zbatohet për individët, të cilët janë të punësuar në më shumë se një punëdhënës. Këta individë deklarojnë në deklaratën e tyre vjetore të të ardhurave, në një shumë të vetme, të gjitha të ardhurat e siguruara nga punësimi, llogarisin shumën totale të detyrimit tatimor mbi pagat, zbresin, kur është rasti, tatimin e mbajtur nga punëdhënësi dhe përcaktojnë shumën e detyrimit tatimor që duhet të paguajnë për buxhetin e shtetit.”.

Neni 3

Në nenin 20, paragrafi i dytë, fjalët “fatura tatimore me TVSH, fatura e thjeshtë tatimore.” zëvendësohen me fjalët “fatura, e cila është lëshuar në përputhje me legjislacionin në fuqi për faturën dhe sistemin e monitorimit të qarkullimit”.

Neni 4

Në nenin 21, pika 1, bëhen ndryshimet e mëposhtme:
1. Në shkronjën “h” shtohet një paragraf i ri me këtë përmbajtje:
“Për tatimpaguesit eksportues, përjashtuar prodhuesit me material porositësi, të cilët në 3 vitet e fundit kanë realizuar mbi 70 për qind të të ardhurave nga eksporti, shpenzimet e dokumentuara, të kryera për pjesëmarrje, prezantim në panaire apo ekspozita jashtë vendit, njihen si shpenzime të zbritshme deri në masën 3 për qind të qarkullimit vjetor.
2. Në shkronjën “j”, fjalia e dytë ndryshohet si më poshtë:
“Nuk njihen si shpenzime të zbritshme, për qëllime tatimore, shumat e sponsorizuara, që tejkalojnë kufijtë e përcaktuar në ligjin nr. 7892, datë 21.12.1994, “Për sponsorizimet”, të ndryshuar. 
Për personat juridikë, të cilët realizojnë fitim vjetor të tatueshëm mbi 100 milionë lekë, shumat e sponsorizuara, brenda kufijve të parashikuar në ligjin nr. 7892, datë 21.12.1994, “Për sponsorizimet”, të ndryshuar, për veprimtaritë e ekipeve sportive, pjesë të federatave sportive të njohura nga legjislacioni në fuqi i fushës, për efekt të përllogaritjes së tatimit mbi fitimin e periudhës tatimore, janë të zbritshme sa trefishi i vlerës së shumës së sponsorizuar. Nuk lejohet mbartja e tyre në periudhat tatimore të ardhshme. Parashikimet e këtij paragrafi aplikohen pas lëshimit të “Autorizimit të sponsorizimit” nga Drejtori i Përgjithshëm i Tatimeve, sipas procedurave të parashikuara në udhëzimin e ministrit përgjegjës për financat.”.

Neni 5

Në nenin 27 bëhen këto shtesa dhe ndryshime:
1. Pas pikës 1 shtohet pika 1/1 me këtë përmbajtje:
“1/1. Përjashtimisht përcaktimeve të pikës 1, të këtij neni, për tatimpaguesit, të cilët investojnë në projekte biznesi me vlerë mbi 1 miliard lekë, në rast se fitimi i tatueshëm në një periudhë tatimore rezulton negativ, humbjet e rezultuara mund të mbulohen me fitimet në pesë periudhat e ardhshme tatimore, sipas parimit “humbja e parë më përpara se ajo e fundit”. Ministri përgjegjës për financat përcakton me udhëzim kriteret dhe procedurat për zbatimin e kësaj pike.”.   
2. Në pikën 2, fjalët “paragrafi i mësipërm” zëvendësohen me fjalët “pika 1 dhe pika 1/1 e këtij neni”.

Neni 6

Në nenin 27/1, pas pikës 5 shtohet pika 6 me këtë përmbajtje:
“6. Parashikimet e këtij neni zbatohen në çdo rast, përveç kur ndryshimi i pronësisë (kapitalit aksionar, kuotave ose e të drejtave të votimit të një personi juridik) i nënshtrohet dispozitave të marrëveshjeve të ratifikuara për shmangien e tatimit të dyfishtë në fuqi. 

Neni 7

Në nenin 28, pas pikës 4 shtohet pika 5 me këtë përmbajtje:
“5. Për personat juridikë, të cilët ushtrojnë veprimtari ekonomike në industrinë automotive, shkalla e tatimit mbi fitimin është 5 për qind. Këshilli i Ministrave përcakton me vendim aktivitetet, kriteret dhe procedurat për zbatimin e kësaj pike.”.

Neni 8

Ky ligj hyn në fuqi 15 ditë pas botimit në Fletoren Zyrtare me përjashtim të nenit 3, të këtij ligji, i cili i fillon efektet, respektivisht, në të njëjtën kohë me afatet e përcaktuara në ligjin për faturën dhe sistemin e monitorimit të qarkullimit.

Miratuar në datën 18.12.2019

[bookmark: _GoBack]Shpallur me dekretin nr. 11400, datë 30.12.2019, të Presidentit të Republikës së Shqipërisë, Ilir Meta.

